b'\n_START_ARTICLE_\nHelliconia - prim\xc4\x83vara\n_START_SECTION_\nIntriga\n_START_PARAGRAPH_\nC\xc4\x83tre sf\xc3\xa2r\xc8\x99itul iernii helliconiene, \xc3\x8en provincia Campannlat, micul Yuli iese la v\xc3\xa2n\xc4\x83toare \xc3\xaempreun\xc4\x83 cu tat\xc4\x83l s\xc4\x83u. Acesta din urm\xc4\x83 este capturat de phagori, st\xc4\x83p\xc3\xa2nii absolu\xc8\x9bi ai iernii, iar b\xc4\x83iatul se refugiaz\xc4\x83 \xc3\xaen pe\xc8\x99tera Pannoval. Aceasta este un loc str\xc4\x83vechi, re\xc8\x99edin\xc8\x9b\xc4\x83 a preo\xc8\x9bilor zeului Akha, du\xc8\x99manul de moarte al zeului exteriorului, Wutra. Folosind galeriile din munte \xc8\x99i \xc3\xaenfrunt\xc3\xa2nd m\xc3\xa2nia viermelui lui Wutra - o larv\xc4\x83 gigantic\xc4\x83 pe care venirea prim\xc4\x83verii o va transforma \xc3\xaentr-o gigantic\xc4\x83 insect\xc4\x83 zbur\xc4\x83toare - Yuli evadeaz\xc4\x83 \xc3\xaempreun\xc4\x83 cu al\xc8\x9bi colegi de suferin\xc8\x9b\xc4\x83._NEWLINE_Ajung\xc3\xa2nd pe cealalt\xc4\x83 pant\xc4\x83 a muntelui, Yuli se stabile\xc8\x99te \xc3\xaen satul Embruddock. Datorit\xc4\x83 cuno\xc8\x99tin\xc8\x9belor superioare dob\xc3\xa2ndite \xc3\xaen timp ce era preot \xc3\xaen Pannoval, Yuli ajunge st\xc4\x83p\xc3\xa2nul satului, al c\xc4\x83rui nume va fi schimbat de urma\xc8\x99ii s\xc4\x83i \xc3\xaen Oldorando._NEWLINE_Oldorando se afl\xc4\x83 pe malul unui lac uria\xc8\x99, pe amplasamente unei a\xc8\x99ez\xc4\x83ri str\xc4\x83vechi, cu turnuri uria\xc8\x99e de piatr\xc4\x83, \xc3\xaenc\xc4\x83lzire central\xc4\x83 bazat\xc4\x83 pe apele fierbin\xc8\x9bi ale gheizerului Fluier\xc4\x83torul Orelor, templul unui Wutra b\xc4\x83tr\xc3\xa2n care seam\xc4\x83n\xc4\x83 cu un phagor \xc8\x99i o fortifica\xc8\x9bie pe care urma\xc8\x99ii lui Yuli o repar\xc4\x83. La ad\xc4\x83postul acestei fort\xc4\x83re\xc8\x9be, oamenii resping un atac masiv al phagorilor, omor\xc3\xa2ndu-le conduc\xc4\x83torul. Rudele khzanului ucis adun\xc4\x83 o armat\xc4\x83 uria\xc8\x99\xc4\x83 \xc8\x99i pornesc din Sibornal - un \xc8\x9binut \xc3\xaendep\xc4\x83rtat \xc8\x99i \xc3\xaenghe\xc8\x9bat - pentru a-l r\xc4\x83zbuna._NEWLINE_\xc3\x8en restul romanului, Aldiss prezint\xc4\x83 istoria a\xc8\x99ez\xc4\x83rii Embruddock, acum Oldorando, cu luptele sale pentru putere \xc8\x99i cunoa\xc8\x99tere. Aceasta din urm\xc4\x83, purtat\xc4\x83 \xc3\xaen marea majoritate de femei, realizeaz\xc4\x83 o Academie, studiind cre\xc8\x99terea \xc8\x99i descre\xc8\x99tea santinelei Freyr, precum \xc8\x99i problema astronomic\xc4\x83 a ciclurilor anotimpurilor._NEWLINE_Sutele de mii de phagori care au pornit din Sibornal \xc3\xaen marea invazie ajung sclavii oamenilor din Oldorando. Apusul domina\xc8\x9biei phagorilor \xc8\x99i \xc3\xaenceputul domina\xc8\x9biei oamenilor se dovede\xc8\x99te a fi unul din numeroasele elemente care prevestesc intrarea Helliconiei \xc3\xaen anotimpul prim\xc4\x83verii.\n_START_SECTION_\nPremii\n_START_PARAGRAPH_\nRomanul a fost recompensat cu premiul memorial John W. Campbell.'